text: روايات رومانسية
text: #000000
text: الجزء الرابع عشر من رواية قد كفاني
text: #000001
text: نرجع لي ناس العملية رئبال قال كنت خايف شديد مع اني ما عارف بحصل شنو بس خايف لانو ابوي كان خايف شديد مرت ساعة وبعدها الدكتورة طلعت وقالت لينا مبرووووك عليكم انا جيتا جاري وقلتا ليها اها امي جابت شنو؟ وابوي وناس خالتي قالوا ليها مهجة كيف؟ردت علينا كلنا وقالت لينا جابت بت وحالتا مستقرة شديد اول حاجة سمعتها زغروتة حبوبة وحمد ابوي شوفتا بكى خالاتي بدموع الفرح كنت حاسي بأمن كدا ما طبيعي فرحه لا توصف بدينا انا وابوي نوزع في الحلاوة انا لفيت المستشفى كلها ووزعت لي كل الناس رجعتا المكان القعدين فيهو ناس ابوي وقلتا ليهو عاوز اشوف امي ابوي قال لي حظك شين هسي انتهى وقت الزيارة ودخلنا عليها كلنا وكانت مبسوطة بالمولودة وسألت منك قلتا ليها بوزع في الحلاوة قولتا ليهو يعني هسي انا ما بقدر ادخل اشوف امي واختي ابوي قال لي الإ تنتظر وقت الزيارة التاني سكتا ساي ومشيت على غرفت امي كان معاها ممرضة منقبة قلتا بعد تتطلع انا بدخل براحه وبسلم على امي واختي وبعد طلعت كانت بتتلفت زي الخايفة انا وقفتها وقلت ليها امي كيف؟ وعاينت ليها ما ردت علي ومشت سريع دخلتا غرفة امي لقيتا نايمه عاينت لي اختي لقيتا بتبكي قولتا ليها آمال الحلوه ليه البكى؟ اسكتي عشان ما تزعجي امي مشيت على امي ومسكتا يدها وقعت مني قلتا بتكون نايمه طلعتا براحه عشان ما اصدر أي إزعاج وطوالي مشيت لي ابوي وكنت فرحان اني قدرت ادخل واشوف امي ابوي قال لي لقيت امك كيف؟ قولتا ليهو كويسة بس لمن رفعتا ليها يدها وقعت مني وما سلمت علي ولا فتحت عيونا ذاتو ابوي قال لي بتكون نايمه بس انا ح ادخل إتأكد اذا الدرب اذا انتهى ابوي دخل غرفة امي بعدو طلع ومشى سريع لي الدكتورة وبعدو الدكتورة جات مسرعة شديد ودخلت الغرفة ونحنا دخلنا وراها عاينت لي الدرب وشوية بقت تتحرك بسرعة مشت على الدرب وطلعتو بسرعة شديدة وقالت طلعو لي الناس ديل سريع ونادو دكتور مبارك والوحدة الطبية قالت لي ابوي استعجل مافي زمن جيب النقالة شويه ونحنا طلعنا من الغرفة ابوي جرى نادى دكتور مبارك الدكتور والوحدة كانوا بتحركوا بطريقة توتر وبتكلموا انجليزي طلبوا من ابوي يتصل بأمن سريع ويمنع دخول أو خروج أي زول من المستشفى ابوي ما كان مستوعب بس عمي احمد وعمي انس عملوا كل حاجة طلبوها منهم الدكاترة اخدوا امي لي غرفة الطوارئ وحالة العائلة اتبدلت من الفرح والزغارد لي توتر ما معروف نهايتو شنو؟ ابوي قال الإ يدخل مع الدكاترة الغرفة الإ مسكوهو واعمامي انا كنت براقب في دا كلو من غير ما افتح خشمي ابوي كان ببكي والله من ما شفتا دموعو ما قدرت اسكت وخالتي مثاني كانت بتشهق من كتر البكى مرة ساعة واتنين وتلاتة ساعات ومافي أي زول طلع من الغرفة بعد الساعة الرابعة طلع دكتور مبارك وقال لينا بعبارة بتحمل حزن حياتنا البركة فيكم البقاء لله وحده انا كنت حاسي نفسي زي البحلم قعدتا في مكاني وبكيت لمن حيلي مات خالتي مثاني ما اتقبلت الكلام وبقت تجري وتقول ليهم زحو لي انا عاوزة اموت عمي احمد قدر ما حاول ما قدر يمسكها قرا ليها قرآن برضو ما في أي استجابة وبقت تقول كلام زاتو ما مفهوم ومرة تضحك ومره تبكي وحالا يحنن العدو عمي احمد وبمساعدة من ابوهو شالوا خالتي ومشوا بيها البيت اما ابوي كان ببكي بصوت عديل كدا كان بصبر فيهو عمي انس بس الدكتور طلب منو يلحقو سريع ابوي وعمي مشو على الدكتور انا كنت ببكي شديد وبعيد عن كل الناس حبوبتي كانت بتكورك وجمان كانت بتبكي بحرقة اما خالتي مهاد كانت اكتر واحدة ثابتة كانت شايلة اختي الصغيرة وبتسكت فيها اليوم دا كان اصعب يوم مره على حياتي امي العمرها ما بعدت منا ولا دقايق الليلة فارقتنا
  من جانب ياسر كان اصعب وقت مر علي لمن دكتور مبارك قال لينا البركة فيكم يأخ انا فقدة المنطق بقيت زي الأهبل ببكي وقدر ما حاولت اتمالك نفسي ما قدرتا كنت بتذكر كلامها ابتسامتا حركاتنا ما قادر استوعب الله يصبرني ويديني القوة البقدر اتحمل بيها فراقها الدكتور بعد ناداني عبد الكريم صحبي وصل من السفر وجا دخل معانا انا وأنس لي الدكتور دكتور مبارك قال لينا اتفضلوا وقال لي انس اغفل معاك الباب قال لينا البركة فيكم بس حابي اقول ليكم زوجتك يا ياسر ما ماتت زوجتك للأسف قتلوها انا الدم طار من عيوني وقولتا ليهو وانا ضاغط على اضراسي وفيني خلصت قلتا ليهو انت بتقول في شنو!؟ قال لي والله دا الإتضح لي هي كانت حالتا مستقرة حتى دكتورة نسرين قالت ما عندها أي مشكلة بس بعد زمن معين في زول دخل عليها وكان معاهو سم السم دا عمل على تفريغو في الدرب عشان ينتشر سريع والزول دا عارف انو اذا جزو بسيط منو دخل الجسم مستحيل الزول بعدو يعيش نحنا اجتهدنا مع انو متأكدين انو السم اخد مواقع مختلفة في الجسم وأكد لك كلامي الزول دا ما بعيد منكم لانو ما اخد زمن عشان يتحرك وحاليا جاري البحث عنو انا سكتا منو وقلتا ليهو ما تفتش عنو وألغي موضوع الشرطة دا عبد الكريم وأنس قالو لي انت جنيت ولا شنو ؟ خلينا نعرف ما اتكلمت معاهم وطلعت وقلتا لي الشرطة شكرا لكم الموضوع انتهى امي قالت لي مهجة الحصل عليها شنو ؟ قولتا ليها ماتت قدر الله قولتا لي عبد الكريم وأنس اعملو نفسكم ما عرفتوا أي حاجة وخلو بالكم مهجة ما قتلوها مهجة ماتت انس قال لي يا زول انت ما نصيح ولا شنو؟ قولتا ليهو اعمل البقولوا لك وما تتحقق معاي فاهم انس سكت مني وكان مقدر ظرفي طلعتا منهم وخليتهم في حيرة وانا براي في حالة حيرة وشتات وألم وضياع مشيت غرفة مهجة وكنت منهار شديد قعدتا وحضنتها علي وبكيت وبعدو امي جات حضنتني وكان معاها رئبال وكان وشو متغير من من كترت البكى اخدنا مهجة ومشينا بيها البيت ريتال اول ما دخلت جاتني تبكي وقالت لي ابوي عمي احمد اخد خالتي مثاني وسافر بيها الخرطوم وقال لي اقول لك خالتي محتاجة لي علاج مستعجل اعفي لي يا صحبي ما وقفت معاك ابوي خالتي ليه بقت كدا انا في اللحظة دي حسيت في مصيبتين وقعت في راسي الأولى مثاني وحالتا الماشه في تدهور وريتال اللسه ما عرفت بخبر وفاة امها شوية كدا شافت امها وماشين بيها على الغرفة قعدت تبكي وتقول لينا انا عاوزة امي تميت الغسل وختيناها في العنقريب ورفعناها في العربية رئبال ركب معاي الرجال كلمهم قالوا لي انزولو بس هو كان ثابت ومصر انو يمشي معانا وصلنا المقابر في نفس المكان الإندفنت فيهو خالتي امال وعمي محمد ورهف الليلة الدور جا على حياتي وحبي واكتر انسانة بتفهمني وصلنا وبدينا نحفر انا ما كنت قادر عشان كدا الرجال الباقين حفروا وجات لحظة الفراق بعد ما استوت الحفرة أخدتها وختيتها في القبر لا انا ولا رئبال استحملنا رجعتا ورا ورئبال كان ماسك فيني ومغمض عيونو انا دموعي ابت تقيف تمت مراسم دفنها وناس رجعوا طلب من الرجال يرجعوا رئبال البيت انا قعدتا في قبرها بدعي ليها ومشتاق اسمع صوتها
  من جانب رئبال انا قررت اكون قوي لانو عندي اخواتي في مسؤلتي وخالتي ما عارف الحاصل عليها شنو بعد الرجال قالوا عاوزين يمشو بي امي انا ركبت معاهم كلهم كانوا متعجبين وقالوا لي ابوي ما يمشي معانا ابوي ما اشتغل بيهم وصلنا المقابر والرجال بدو يحفرو ابوي عيونو كانوا حمر شديد رجال حموهو يحفر وحفروا عنو عمي انس كان ملازم لي ابوي بس ابوي ما شغال بي زول ولا شايف المعاهو منو والمامعاهو منو تم الحفر وابوي وباقي رجال نزلوا امي في الحفرة انا ضعفتا شديد وما قدرت اعاين لمن كانوا بنزلوا من فوقها التراب حضنتا ابوي ومسكت في جلابتو ودعوعو من شدة ما كتيرة جزو منها كان بنزل لي في راسي بعد فترة من الزمن الرجال قالوا رجعين ابوي وصاهم علي نحنا رجعنا البيت وكان في ضيوف كتار مشيت على المكتبة وبقيت اتذكر امي وقريتا حاسي الكلام دا كلو كذب نفسي امي تتطلع من بين حيطان المكتبة دي وتقول لي انا كويسة مافي داعي لي القلق زي كل مره دموعي مالية خدي شالتني نومه من غير ما احس مرت ايام العزى الأولى والضيوف بقو يخفوا وابوي نهائي ما منو خبر
text: #000004
text: لقراءة الجزء التالي : الجزء الخامس عشر من رواية قد كفاني
text: #000005
text: للإطلاع علي فهرس اجزاء الرواية : رواية قد كفاني ( جميع الأجزاء كاملة ) للكاتبة آيه إبراهيم
text: #000007
text: جميع الحقوق محفوظة للكاتبة آيه إبراهيم .
text: #000008
text: الجزء الخامس عشر من رواية ضحية غدر
text: #000009
text: الجزء السادس من رواية الحلال والحرام
text: #000010
text: الجزء التاسع من رواية الزوجة التائهة بين الأحلام والواقع
text: #000011
text: الجزء الحادي والعشرون من رواية عقارب الساعة
text: #000012
text: البريد الإلكتروني *
text: #000015
text: الموقع الإلكتروني
text: #000016
text: احفظ اسمي، بريدي الإلكتروني، والموقع الإلكتروني في هذا المتصفح لاستخدامها المرة المقبلة في تعليقي.
text: #000017